(&^&)
شوف يا أخي ، أنا والله غضبت منك جدًا ، لكن سأحاول قدر الإمكان أن يكون الجواب هادئًا.  الله تعالى يقول في القرآن : " هُوَ الَّذِي أَنزَلَ عَلَيْكَ الْكِتَابَ مِنْهُ آيَاتٌ مُّحْكَمَاتٌ هُنَّ أُمُّ الْكِتَابِ وَأُخَرُ مُتَشَابِهَاتٌ ۖ فَأَمَّا الَّذِينَ فِي قُلُوبِهِمْ زَيْغٌ فَيَتَّبِعُونَ مَا تَشَابَهَ مِنْهُ ابْتِغَاءَ الْفِتْنَةِ وَابْتِغَاءَ تَأْوِيلِهِ ۗ وَمَا يَعْلَمُ تَأْوِيلَهُ إِلَّا اللَّهُ ۗ وَالرَّاسِخُونَ فِي الْعِلْمِ يَقُولُونَ آمَنَّا بِهِ كُلٌّ مِّنْ عِندِ رَبِّنَا ۗ وَمَا يَذَّكَّرُ إِلَّا أُولُو الْأَلْبَابِ "  تعالي بقى نفرز المحكمات لوحدها ونشوف إيه المتشابهات في حالتك؟  هنلاقي محكم بيقول : الإسلام دين الحق ، أدلة صحته كثيرة جدًا جدًا ، وهو تشريع مليء بالحكمة والعدل في كل الأمور ، والله نفسه شهد له بذلك! ، وعندنا متشابه صغير قد كده ، هو في النهاية ظنّ في دماغك ، يعني حتى ما عليهوش دليل ، وهو أن النبي صلى الله عليه رجل متصنع ليس صادقًا في تصرفاته.  قدامنا طريقين : ناخد طريق الذين في قلوبهم زيغ ونقول : الإسلام "كله"غلط بسبب ظن في رؤسسنا ، فنبقى خدنا المتشابه وخليناه هو الأساس. والطريق التاني طريق الراسخون في العلم : نقول الإسلام "كله" صح ، وأكيد الحتة اللي أنا مش لاقي لها تفسير دي هتكون صح بس أنا اللي مش فاهم!  شايف الدنيا بتكون سلسة إزاي وسهلة لما ناخد طريق الرسوخ؟  بأستغرب أحيانًا من الشخص اللي يقعد يدوّر ع الشبهات عشان يطعن بيها ع المحكمات مش العكس ، ويقول أنه كده "بيحاول يسلّم"! ، والحقيقة إنه بيحاول يعمل العكس تمامًا! فأنت كان سهل جدًا تجاهد الوسواس دا وتطرده من دماغك ، وتستريح وتريّح ، لكن إزاي؟  لازم يكبر في دماغك وتقرر تحكم بيه على كل "تصرفات" النبي بأنها بغرض التملق! ، والله شيء عجيب! نفس الكلام ، عشان حديثين أنت تصورت في "رأسك" فقط ، أنهم متعارضين ، حضرتك قررت أن كل الأحاديث غير موثوقة! ، يعني السنة فيها آلاف الأحاديث ، وأنت عشان حديثين فقط (2) بص للرقم بس! ، قررت تقول السنة كلها مشكوك فيها؟  بالله عليك : هل دا اسمه كلام؟ ، يعني أنت مقتنع أن دا شك فعلًا وبتاع ومحتاج علاج؟ عارف الحل إيه: أنك تبطّل تفكّر بالطريقة دي! ، وإلا لن يستقيم لك دينك ، حتى لو جاوبتك ، هتقعد تفكّر بنفس الذهنية ، ومش هتخلص! حلّك كالتالي : تصرف عن نفسك طريقة التفكير دي تمامًا ، تتخلص منها ، دا أول حاجة.  بعدها تتعلم دينك كويس وتقرأ عن أدلة صحة الإسلام وأدلة النبوة.  أرشح لك الكتب التالية :  لا أعلم هويتي - حسام الدين حامد الإجابة - مهاب السعيد النبأ العظيم - محمد عبد الله دراز دلائل النبوة - منقذ السقار  تنزيه القرآن الكريم عن دعاوى المبطلين - منقذ السقار  أفي النبؤة شك؟ - سامية ياسين البدري واقرأ تفسيرًا مختصرًا للقرآن ، وكتابًا في السيرة النبوية ، وآخر في أخلاق النبي.  وليكن : التفسير الميسر - الرحيق المختوم - كيف عاملهم ولا تعد لي ولا لغيري بأي سؤال من هذه العينة ، حتى تتخلص من تفكيرك هذا! ، فلا أنا ولا غيري سينفعك وتفكيرك هكذا.